钦定古今图书集成/理学汇编/文学典/第116卷 > 徐子
## 钦定古今图书集成/理学汇编/文学典/第116卷 > 徐子

按《列朝诗集》，于字于王，常熟人。其宗人以田庐衣马
相豪，于又身为贵公子，不问家人生产，乃食贫如寒
素。花晨月夕，诗坛酒社，宾朋谈䜩，声伎歙集，典衣鬻
珥，供张治具，惟恐繁华，富人或得而先之也。歌伎王
桂，雅有风情，许嫁于于，家贫不果娶，桂乃归。嘉禾富
人子悒悒不得志，且死，召于与诀别。于岁挂纸墓下，
“低徊渍泪而去。久之，复与伎徐三善，三亦许嫁于，于
尽其资力，为庀衣妆镜奁归有日矣。于卧病，三忽遣
苍头持书至。于喜发视之，则贻片纸为诀绝，盖已尽
窃其赀，夜奔武弁矣。于掩其纸，置席下，转面向床背，
遂不复食而死。”余为作《徐娘歌》，叙于死状。长安侠少，
皆惜于而恨三。传写遍都市，里人传于事，谓“于负桂
约，桂吞金死。于死时，见桂在侧。”其语甚谬，亦巧为三
解嘲也。于酷爱晚唐、宋、元诗，多所采辑，尝集唐人句
为百绝，效李龏《剪绡集》以悼桂，好事者犹传之。